CELEX: 
Language: et
Date: 2018-02-15 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2015/68 blokeerumisvastaste pidurisüsteemide, kõrgrõhuenergiasalvestite ja ühe voolikuga hüdraulikaühenduste osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Termin „põllu- ja metsamajanduses kasutatavad masinad“ hõlmab paljusid vähemalt kahe teljega eri tüüpi masinaid, näiteks kitsarööpmelised traktorid, ülilaiad traktorid, roomiktraktorid, põllumajandushaagised ja vahetatavad pukseeritavad seadeldised, nagu põllurullid, mullafreesid, külvimasinad jne.
            
            
               Põllu- ja metsamajanduses kasutatavatele masinatele kohaldatavad tüübikinnitusnõuded on sätestatud direktiivis 2003/37/EÜ
                  1
                ja selle rakendusdirektiivides, mis tunnistati alates 1. jaanuarist 2016 kehtetuks ja asendati määrusega (EL) nr 167/2013
                  2
                ning selle nelja delegeeritud õigusakti ja ühe rakendusaktiga.
            
            
               Euroopa Komisjon soovib seda uut õigusaktide paketti ajakohastada vastavalt tehnika arengule, muutes tehnika tasemest tulenevalt järgmisi määrusega (EL) 2015/68 ettenähtud nõudeid: a) nõuded blokeerumisvastastele pidurisüsteemidele, võttes arvesse komisjoni antud hinnangut nende kättesaadavuse ja kohaldatavuse kohta selliste põllu- ja metsamajandusmasinate jaoks, mille suurim valmistajakiirus on 40–60 km/h, b) kõrgrõhuenergiasalvestitele esitatavate nõuete täiustamine ja c) traktori ja haagise vaheliste ühe voolikuga hüdraulikaühenduste üleminekunõuete kohaldamise tähtaja pikendamine, lähtudes sidusrühmadelt ja liikmesriikidelt pidurdusnõuete kohta pärast nende esimest rakendusperioodi saadud tagasisidest.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Seda õigusakti ette valmistades konsulteeris komisjon ekspertide tasandil nõuetekohaselt asjaomaste tööstusharu sidusrühmade, sotsiaalpartnerite ja liikmesriikide ekspertidega.
            
            
               Käesoleva õigusakti üle toimus 18. detsembrist 2017 kuni 15. jaanuarini 2018 avalik konsultatsioon parema õigusloome portaalis. Selle käigus saadi üks heakskiitev arvamus.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               (a)Õiguslik alus
            
            
               Delegeeritud õigusakti õiguslik alus on Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate masinate kinnituse ja turujärelevalve kohta.
            
            
               (b)Õigusakti valik
            
            
               Määrus on määruse (EL) 2015/68 muutmiseks kõige asjakohasem vahend.
            
            
               KOMISJONI DELEGEERITUD MÄÄRUS (EL) …/…,
            
            
               15.2.2018,
            
            
               millega muudetakse delegeeritud määrust (EL) 2015/68 blokeerumisvastaste pidurisüsteemide, kõrgrõhuenergiasalvestite ja ühe voolikuga hüdraulikaühenduste osas
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 5. veebruari 2013. aasta määrust (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta,
                  3
                eriti selle artikli 17 lõiget 5,
            
            
               ning arvestades järgmist:
            
            
               (1)Delegeeritud määruse (EL) 2015/68 põhjenduse 6 kohaselt peab komisjon hiljemalt 1. jaanuariks 2020 hindama nõuet paigaldada blokeerumisvastane pidurisüsteem traktoritele, mille suurim valmistajakiirus on 40–60 km/h. Komisjon hindas seda nõuet ja järeldas, et kui delegeeritud määrusest jätta välja nendele masinatele blokeerumisvastase pidurisüsteemi paigaldamise nõue, võimaldaks see ära hoida nii tööstusharule kui ka kasutajatele mitteproportsionaalsete rahaliste kulude tekkimist. Seejuures aeglustaksid need kulud lõppkokkuvõttes uusima piduritehnoloogia turulejõudmist. Seepärast tuleks nendele masinatele blokeerumisvastaste pidurisüsteemide paigaldamise nõue välja jätta.
            
            
               (2)Kõrgrõhuenergiasalvestite käitamise tingimused peaksid võimaldama tehnika tasemele vastavat rõhuvahemikku ja nendes tuleks ette näha sellele vastav katsetamine. Seepärast tuleks rõhu piirväärtusi vastavalt kohandada.
            
            
               (3)Selleks et ühe voolikuga hüdraulikaühenduste kasutamise lõpetamine oleks sujuv nii liikmesriikide kui ka tööstusharu jaoks ning võttes arvesse põllu- ja metsamajanduses kasutatavate haagisveokite väljavahetamise kiirust, tuleks delegeeritud määruse (EL) 2015/68 pidurdamisnõuete kohaldamisel uute traktorite ja juba kasutusel olevate haagiste ühendamise suhtes pikendada piduriseadiste ja haagise piduriühenduste ühe voolikuga hüdraulikaühenduste üleminekunõuete kohaldamise tähtaega kuni 31. detsembrini 2024.
            
            
               (4)Seepärast tuleks delegeeritud määrust (EL) 2015/68 vastavalt muuta.
            
            
               (5)Käesolev määrus peaks jõustuma viivitamata, kuna sellega tehakse delegeeritud määruses (EL) 2015/68 mitu olulist muudatust, mis on vajalikud selle sujuvaks kohaldamiseks,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
                  Delegeeritud määruse (EL) 2015/68 muudatused
            
            
               Delegeeritud määrust (EL) 2015/68 muudetakse järgmiselt:
            
            
               (1) Artikkel 16 asendatakse järgmisega.
            
            
               „Artikkel 16
            
            
               Ühe voolikuga hüdraulikaühenduste ja nendega varustatud traktorite suhtes kohaldatavad nõuded
            
            
               1. Piduriseadiste ja haagise piduriühenduste ühe voolikuga hüdraulikaühenduste ning nendega varustatud masinate suhtes kohaldatavad tõhususnõuded on sätestatud XIII lisas. Neid nõudeid kohaldatakse kuni 31. detsembrini 2024.
            
            
               2. Tootjad ei tohi pärast 31. detsembrit 2024 paigaldada ühe voolikuga hüdraulikaühendusi uutele traktoritele.“
            
            
               (2) Artiklit 17 muudetakse järgmiselt:
            
            
               (a) teine lõik jäetakse välja;
            
            
               (b) neljas lõik asendatakse järgmisega:
            
            
               „Alates 1. jaanuarist 2025 peavad riiklikud asutused keelama ühe voolikuga hüdraulikaühendusega varustatud traktorite turul kättesaadavaks tegemise, registreerimise ja kasutusele võtmise.“
            
            
               (3) Määruse (EL) 2015/68 I, IV ja XIII lisa muudetakse vastavalt käesoleva määruse lisale.
            
         
         
            
               Artikkel 2
               Jõustumine 
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 15.2.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 26. mai 2003. aasta direktiiv 2003/37/EÜ põllu- või metsamajanduslike traktorite, nende haagiste ja pukseeritavate vahetatavate masinate, ja nende masinate jaoks mõeldud süsteemide, nende osade ja eraldi seadmestike tüübikinnituse andmise kohta ja direktiivi 74/150/EMÜ kehtetuks tunnistamise kohta (ELT L 171, 9.7.2003, lk 1).
               
               
                  
                     (2)
                  
                        Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta (ELT L 60, 2.3.2013, lk 1).
               
               
                  
                     (3)
                  
                        ELT L 60, 2.3.2013, lk 1.
               
            
      
    ---documentbreak--- 
      
         
         
            
               LISA
            
            
               Delegeeritud määruse (EL) 2015/68 I, IV ja XIII lisa muudetakse järgmiselt.
            
            
               (1)I lisa muudetakse järgmiselt:
            
            
               (a)punkt 2.2.1.21.2 jäetakse välja;
            
            
               (b)punkt 2.2.1.23 asendatakse järgmisega:
            
            
               „Kui punktis 2.2.1.21.1 mainimata traktoritel on blokeerumisvastane pidurisüsteem, peab see vastama XI lisa nõuetele.“
            
            
               (c)punktist 2.2.2.15.1.1 jäetakse välja sõnad „Rõhk ei tohi ületata 11 500 kPa.“
            
            
               (d)lisatakse punktid 2.2.2.15.1.1.1 ja 2.2.2.15.1.1.2:
            
            
                  „2.2.2.15.1.1.1.
                     Kuni 15 000 kPa kindlaks määratud suurima töörõhuga energiasalvestite puhul ei tohi see madal rõhk hüdroenergiasalvestis ületada 11 500 kPa.
            
            
                  2.2.2.15.1.1.2.
                     
                     Selliste süsteemide puhul, kus ettenähtud pidurdustõhususe saavutamiseks kasutatakse selliseid energiasalvesteid, mille puhul kindlaks määratud suurim töörõhk ületab 15 000 kPa, võib see madal rõhk hüdroenergiasalvestis olla suurem kui 11 500 kPa.“
            
            
               (2)IV lisa C-osasse „Salvestatud energiat kasutavad hüdropidurisüsteemid“ lisatakse punkt 1.3.2.1.1:
            
            
               „1.3.2.1.1. 
                     Selliste süsteemide puhul, kus ettenähtud pidurdustõhususe saavutamiseks kasutatakse selliseid energiasalvesteid, mille puhul kindlaks määratud suurim töörõhk ületab 15 000 kPa, peab energiasalvestite rõhk katse alguses olema tootja ettenähtud suurim rõhk.“
            
            
               (3)XIII lisa muudetakse järgmiselt:
            
            
               (a)punkt 1.1 asendatakse järgmisega:
            
            
               „Traktoril võib olla ühe voolikuga hüdraulikaühendus, mis on varustatud ühega järgmistest:
            
            
               (a) mõni I lisa punktis 2.1.4 osutatud tüüpi ühendustest;
            
            
               (b) mõni I lisa punktides 2.1.5.1.1, 2.1.5.1.2 ja 2.1.5.1.3 osutatud tüüpi ühendustest. Seejuures liitmiku dubleerimise vältimiseks võib ühe voolikuga hüdraulikaühenduse haaratav liitmik olla I lisa punktis 2.1.5.1.1 kirjeldatud haaratav liitmik, tingimusel et selles liitmikus tekkiv rõhk on kooskõlas punktidega 1.1.1, 1.1.2 ja 1.1.3.“
            
            
               (b)lisatakse punktid 1.1.1, 1.1.2 ja 1.1.3:
            
            
               „1.1.1. Kui haakeriista juhtvoolik ja lisavoolik on ühendatud, peab tekkiv rõhk pm olema kooskõlas II lisa 1. liite graafikuga 2.
            
         
         
            
               1.1.2. Kui ühe voolikuga hüdraulikaühendusega haakeriist on ühendatud, peab tekkiv rõhk pm olema kooskõlas käesoleva lisa punktiga 2 või 3.
            
            
               1.1.3. Punktides 1.1.1 ja 1.1.2 osutatud voolikuühendused tuvastatakse automaatselt.“